Kommissionens beslutning

af 22. juni 2001

om midlertidig handel med frø af en art, der ikke opfylder kravene i Rådets direktiv 69/208/EØF

(meddelt under nummer K(2001) 1294)

(EØS-relevant tekst)

(2001/502/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 69/208/EØF af 30. juni 1969 om handel med frø af olie- og spindplanter(1), senest ændret ved direktiv 98/96/EF(2), særlig artikel 16,

under henvisning til meddelelse fra Italien om forsyningsvanskeligheder med hensyn til frø, og

ud fra følgende betragtninger:

(1) I Italien er mængden af frø af sojabønne, der opfylder kravene i direktiv 69/208/EØF med hensyn til spireevne, utilstrækkelig og kan således ikke dække dette lands behov.

(2) Det er umuligt at dække dette behov tilfredsstillende med frø, som opfylder alle krav i nævnte direktiv, fra andre medlemsstater eller fra tredjelande.

(3) Medlemsstaterne bør derfor i en periode, der udløber den 30. juni 2001, tillade handel med frø, der opfylder mindre strenge krav.

(4) Desuden bør Italien fungere som koordinator for at sikre, at den samlede mængde, der er omfattet af tilladelsen, ikke overstiger maksimumsmængden i henhold til denne beslutning.

(5) De i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

Medlemsstaterne tillader indtil den 30. juni 2001 på de i bilaget fastsatte betingelser handel i hele EF med frø af sojabønne, som ikke opfylder kravene i direktiv 69/208/EØF med hensyn til mindste spireevne, hvis følgende betingelser er opfyldt:

a) frøet blev først bragt i handelen af en person, der har fået tilladelse hertil efter artikel 2

b) spireevnen er mindst 70 %.

Artikel 2

En frøproducent, der ønsker at benytte sig af en undtagelse vedrørende handel med frø i artikel 1, skal indgive ansøgning til den medlemsstat, hvor han er etableret.

Den pågældende medlemsstat giver producenten tilladelse til at bringe frøet i handelen, medmindre

a) den har velbegrundet tvivl om, at producenten kan bringe den mængde frø, han har søgt om tilladelse for, i handelen, eller

b) den samlede mængde, der tillades bragt i handelen ifølge den pågældende undtagelse, så ville overstige den maksimumsmængde, der er anført i bilaget til denne beslutning.

Artikel 3

Ved anvendelsen af artikel 1 yder medlemsstaterne hinanden administrativ bistand.

Italien (som har givet meddelelse om forsyningsvanskeligheder med hensyn til frø) fungerer som koordinator af de tilladelser, der skal gives efter artikel 2, for at sikre, at den samlede mængde ikke overstiger maksimumsmængden i bilaget.

En medlemsstat, der modtager en ansøgning efter artikel 2, underretter straks den koordinerende medlemsstat om den mængde, der er omfattet af ansøgningen. Den koordinerende medlemsstat meddeler straks den medlemsstat, der har givet underretning, om imødekommelsen af ansøgningen vil resultere i, at maksimumsmængden overskrides.

Artikel 4

Medlemsstaterne underretter straks Kommissionen og de øvrige medlemsstater om, hvor store mængder frø der er mærket og tilladt bragt i handelen i hele EF i henhold til denne beslutning.

Artikel 5

Denne beslutning er rettet til medlemsstaterne.

Udfærdiget i Bruxelles, den 22. juni 2001.

På Kommissionens vegne

David Byrne

Medlem af Kommissionen

(1) EFT L 169 af 10.7.1969, s. 3.

(2) EFT L 25 af 1.2.1999, s. 27.

BILAG

>TABELPOSITION>